རྒྱང་འཕེན་པ་ནི།སྐྱེ་བ་སྔ་མ་ནས་འདིར་འོང་བ་མེད་དེ།སྐྱེ་བ་སྔ་མ་ཞེས་པ་སུས་ཀྱང་མ་མཐོང་བའི་ཕྱིར།ལུས་གློ་བུར་བ་ལས་སེམས་གློ་བུར་དུ་གྲུབ་པ་ཡིན་ཏེ།མར་མེ་གློ་བུར་དུ་གྲུབ་པ་ལས་འོད་གློ་བུར་དུ་གྲུབ་པ་བཞིན་ནོ།།སྐྱེ་བ་འདི་ནས་ཕྱི་མར་འགྲོ་བ་ཡང་མེད་དེ།ལུས་སེམས་རྫས་གཅིག་པས་ལུས་འཇིག་པ་ན།བློ་ཡང་འཇིག་པའི་ཕྱིར།དཔེར་ན་རྡོ་འཇིག་པ་ན་རྡོའི་རི་མོ་འཇིག་པ་བཞིན་ནོ།།དེས་ན་འདིས་གཞལ་བྱ་ལ་རང་མཚན་དང་།ཚད་མ་ལ་མངོན་སུམ་ཚད་མ་གཅིག་པུས་ཁྱབ་པར་འདོད་དེ།སྤྱི་མཚན་དང་།རྗེས་དཔག་ཚད་མ་ཁས་མི་ལེན་པའི་ཕྱིར།རྒྱང་འཕེན་གྱི་ཁྱད་པར་འགའ་ཞིག་དངོས་པོ་ཐམས་ཅད་རྒྱུ་མེད་པར་ངོ་བོ་ཉིད་ལས་བྱུང་བར་འདོདདེ།ཉི་ཤར་ཆུ་བོ་ཐུར་དུ་འབབ་པ་དང་།།སྲན་ཟླུམ་ཚེར་མ་གཟེངས་རིང་རྣོ་བ་དང་།།རྨ་བྱའི་ལ་ལ་ལ་སོགས་པའི་ཆོས་རྣམས་ཀུན།།སུས་ཀྱང་མ་བྱས་ངོ་བོ་ཉིད་ལས་བྱུང་།།ཞེས་ཟེར་རོ།།སྨྲས་པ།ལྟ་བ་ངན་པའི་མུ་ལ་སྔེགས་འཆའ་བའི།།ཕྱི་རོལ་གྲུབ་མཐའི་རང་བཞིན་མ་ལུས་པ།།ལེགས་པར་ཤེས་ཏེ་སྤང་བར་བྱེད་པ་ནི།།ཐར་པའི་གྲོང་དུ་འཇུག་པའི་ཐེམ་སྐས་སོ།།ཞེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ།།